סטפן רישאר, מנכ”ל Orange העולמית הגיע אמנם כדי להיפגש עם ראש הממשלה ולהתנצל על דבריו, אולם הוא ניצל את השהות הקצרה שלו לפגישה עם מספר סטארטאפים ישראליים. האם מתוך רגשות האשמה ייצא האקזיט הבא?
ייסורי מצפון כלפי מדינת ישראל או חוש ריח להזדמנויות עסקיות בסטארטאפ ניישן? סטפאן רישאר, מנכ”ל ענקית הסלולר הצרפתית Orange, הגיע היום לישראל בהזמנת ראש הממשלה, בנימין נתניהו. אולם במקביל לפגישה עם הפוליטיקאים הישראליים, מנצל הבכיר הצרפתי את גיחת הבזק שלו לצורך פגישה עם סטארטאפים ישראליים, לצורך השקעה ואולי אף רכישה.
המנכ”ל סטפן רישאר נחת היום בישראל, כשבמטוס הפרטי שהביא אותו ארצה, הגיעה גם פמליה גדולה שמורכבת מבכירי הנהלת Orange העולמית. לגיקטיים נודע כי רישאר לא בזבז זמן ועשה את דרכו היישר לדרום תל אביב, שם נערכו פגישות עם מספר חברות סטארטאפ ישראליות.
על פי גורמים המקורבים לנושא, רישאר נפגש עם חברות, שנבחרו מראש, ואלו קיבלו התראה של יומיים, תוך כדי דרישה לשמור על חשאיות הפגישה.
הפגישות עם הסטארטאפים נעשו במתכונת של “המיטה החמה”, כאשר כל סטארטאפ נכנס, הציג לרישאר ולפמלייה שלו את המיזם וענה על שאלות שהועלו. על פי גורמים שנכחו במקום רישאר היה מאובטח בכבדות על ידי מספר מאבטחים נושאי נשק, שמנעו כל גישה אליו מגורמים לא מוכרים.
בפגישות עצמן רישאר הביע עניין בשיתוף פעולה עם יותר מסטארטאפ אחד והדגיש, בניגוד למשתמע מדבריו במסיבת העיתונאים בקהיר, כי הוא מעוניין להעמיק את שיתוף הפעולה עם חברות ישראליות בשנים הקרובות. עוד נודע לנו כי רישאר מסר ליזמים שפגש כי היה חשוב לו לפגוש אותם, עוד לפני הפוליטיקאים וכן, שהוא ראה היום (ה’) מספר טכנולוגיות חדשניות ומסקרנות.
אם מההתבטאות מעוררת המחלוקת בקהיר ייצא האקזיט הבא?
כזכור, התבטא רישאר לפני כשבוע במסיבת עיתונאים בקהיר כי “היה מוכן לסיים הקשר עם פרטנר הישראלית כבר מחר בבוקר”. לדבריו, החסם היחיד לעצירת עסקיו בישראל הוא תשלום הקנסות לחברת פרטנר הישראלית, שמוערכים במאות מיליוני אירו, והיו גורמים לנזק כלכלי קשה לחברת Orange העולמית. הפגישה של רישאר בישראל נקבעה לאחר שרוה”מ נתניהו הורה לשגריר ישראל בצרפת לסרב לפגישת התנצלות והבהרה, כדי שרישאר ייאלץ להגיע לישראל ולהתנצל אישית בפניו.
מגעים מסחריים, בוודאי כשמדובר בתעשיית הון הסיכון, אורכים לא מעט, ולכן, יכול מאוד להיות שבפגישות היום נזרעו הזרעים להסכם שיתוף פעולה, השתתפות בסבב גיוס או אפילו אקזיט. במקרה כזה, ההרגשה שלנו היא שגם אם רישאר אכן זיהה בסטארטאפים הישראליים הזדמנות נדירה, הרי שלעולם היא תתפס כהשקעה מתוך רגשות אשם.
1 תגובה על "פרסום ראשון: מנכ”ל Orange העולמית נפגש היום עם סטארטאפים ישראליים"
צריף להמשיך גם המותג אורנג׳ בישראל.
הבא פרסום ראשון: מעריב והארץ בדרך למיזוג?